# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VIII. volebné obdobie

Číslo: CRD-2197/2021

**761a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 185/2015 Z. z. Autorský zákon v znení neskorších predpisov (tlač 761) v druhom čítaní.**

---------------------------------------------------------------------------------------------------------------

Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 1102 z 24. novembra 2021 rozhodla o tom, že vládny návrh zákona, ktorým sa mení a dopĺňa zákon č. 185/2015 Z. z. Autorský zákon v znení neskorších predpisov **(tlač 761)** prerokuje v druhom čítaní a pridelila ho na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre kultúru a médiá.

Uvedené výbory predmetný návrh zákona prerokovali.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrh zákona, ktorým sa mení a dopĺňa zákon č. 185/2015 Z. z. Autorský zákon v znení neskorších predpisov **(tlač 761)** výbory prerokovali a odporučili **schváliť:**

Ústavnoprávny výbor Národnej rady Slovenskej republiky uznesením č. 430  
z 27. januára 2022

a

Výbor Národnej rady Slovenskej republiky pre kultúru a médiá uznesením č. 146   
z  26. januára 2022.

**IV.**

Výbory Národnej rady Slovenskej republiky, ktoré predmetný návrh zákona prerokovali, prijali tieto **pozmeňujúce a doplňujúce návrhy:**

**K Čl. I.**

1. V čl. I bod 3 § 12 ods. 3 písm. b) sa slová „prvýkrát odvysielaných“ nahrádzajú slovami „prvýkrát vysielaných“.

Legislatívno-technická úprava, ktorou sa zosúlaďujú použité pojmi [napr. § 10 ods. 2 písm. a)].

Ústavnoprávny výbor NR SR

Výbor NR SR pre kultúru a médiá

**Gestorský výbor odporúča schváliť**

2. V čl. I bod 10 znie:

„10. V § 36 ods. 3 písm. a) sa za slová „príjemca z členského štátu“ vkladajú slová „alebo zo zmluvného štátu“ a slová „iného ako členského štátu (ďalej len „tretí štát“)“ sa nahrádzajú slovami „tretieho štátu“.“.

Terminologické zosúladenie pojmov „členský štát“, „zmluvný štát“ a „tretí štát“.

Výbor NR SR pre kultúru a médiá

**Gestorský výbor odporúča schváliť**

3. V čl. I bod 13 sa druhá veta vypúšťa.

Vypúšťa sa nadbytočné ustanovenie, nakoľko k predmetným odkazom a poznámkam pod čiarou sa priraďuje nový obsah v bode 12 návrhu zákona.

Ústavnoprávny výbor NR SR

Výbor NR SR pre kultúru a médiá

**Gestorský výbor odporúča schváliť**

4. V čl. I sa za bod 13 vkladá nový bod 14, ktorý znie:

„14. V § 46a ods. 1 písm. b) sa za slová „pre potreby osôb s poruchou čítania z členského štátu“ vkladá čiarka a slová „zo zmluvného štátu“, za slová „pre osoby s poruchou čítania z členského štátu“ sa vkladá čiarka a slová „zo zmluvného štátu“ a slová „ktorý je“ sa nahrádzajú slovami „ktoré sú“.“.

Nasledujúce body sa primerane prečíslujú.

Terminologické zosúladenie pojmov „členský štát“, „zmluvný štát“ a „tretí štát“.

Výbor NR SR pre kultúru a médiá

**Gestorský výbor odporúča schváliť**

5. V čl. I bod 24 v § 69 ods. 4 sa na konci pripája nové písm. h), ktoré znie:

„h) to zodpovedá druhu diela, režimu tvorby diela alebo spôsobu použitia diela.“

Uvedenou zmenou sa v súlade s recitálom 73 smernice o (EÚ) 2019/790 reflektuje osobitosť tvorby v niektorých odvetviach. Ide napr. o diela na objednávku a zamestnanecké diela pri ktorých sa bežne a oprávnene poskytuje autorská odmena ako jednorazová platba.

Výbor NR SR pre kultúru a médiá

**Gestorský výbor odporúča schváliť**

6. V čl. I bod 29 znie:

„29. V § 73 ods. 1 sa vypúšťajú slová „hoci je na to povinný,“ a slová „v tej časti, v ktorej sa porušenie povinnosti využiť výhradnú licenciu týka“, na konci sa vkladá čiarka a pripájajú sa slová „ktorých nápravu možno od autora spravodlivo požadovať“.“.

Legislatívno-technická úprava spresňujúca navrhované znenie novelizačného bodu.

Ústavnoprávny výbor NR SR

Výbor NR SR pre kultúru a médiá

**Gestorský výbor odporúča schváliť**

7. V čl. I bod 55 v § 129a ods. 1 v úvodnej vete sa za slová „iných predmetov ochrany“ vkladajú

slová „podľa tohto zákona“.

Uvedenou zmenou sa odstraňuje rozpor so zavedenou skratkou „predmety ochrany“ v § 141 platného znenia zákona.

Výbor NR SR pre kultúru a médiá

**Gestorský výbor odporúča schváliť**

8. V čl. I bod 57 znie:

„57. V § 134 ods. 3 sa na konci vkladá čiarka a slová „a § 44 ods. 2“.“.

Legislatívno-technická úprava spresňujúca navrhované znenie novelizačného bodu.

Ústavnoprávny výbor NR SR

Výbor NR SR pre kultúru a médiá

**Gestorský výbor odporúča schváliť**

9. V čl. I sa za bod 66 vkladá nový bod 67, ktorý znie:

„67. V § 151 ods. 2 sa dopĺňa druhá veta, ktorá znie: „Ministerstvo v konaní o udelenie oprávnenia alebo v konaní o zmenu oprávnenia prihliada aj na to, či možno predpokladať, že účastník konania je spôsobilý na riadny a účelný výkon kolektívnej správy a či žiada o oprávnenie k právam a k takému predmetu týchto práv, a ak ide o diela, k takému ich druhu, kde je ich kolektívny výkon účelný.“.“.

Nasledujúce body sa primerane prečíslujú.

Opätovne sa zavádza prihliadnutie Ministerstva kultúry SR na podmienku účelnosti kolektívneho výkonu správy práv a na spôsobilosť účastníka konania o udelenie alebo zmenu oprávnenia na riadny a účelný výkon kolektívnej správy po udelení alebo zmene oprávnenia.

Výbor NR SR pre kultúru a médiá

**Gestorský výbor odporúča schváliť**

10. V čl. I sa za bod 66 vkladá nový bod 67, ktorý znie:

„67. V § 151 ods. 5 sa slovo „a“ nahrádza čiarkou a za slová „§ 150 ods. 4“ sa vkladajú slová „a účastník konania spĺňa predpoklady podľa § 151 ods. 2 druhej vety“.“.

Nasledujúce body sa primerane prečíslujú.

Zavedenie prihliadnutia Ministerstva kultúry SR na predpoklad účelnosti kolektívneho výkonu správy práv a na spôsobilosť účastníka konania o udelenie alebo zmenu oprávnenia na riadny a účelný výkon kolektívnej správy je potrebné zohľadniť aj pri rozhodovaní o udelení oprávnenia alebo o zmene oprávnenia.

Výbor NR SR pre kultúru a médiá

**Gestorský výbor odporúča schváliť**

11. V čl. I sa za bod 67 vkladá nový bod 68, ktorý znie:

„68. V § 155 ods. 1 sa za slová „§ 169 ods. 1“ vkladajú slová „a 2 vo vzťahu k sadzobníku odmien“.“.

Nasledujúce body sa primerane prečíslujú.

Ide o posilnenie právomoci Ministerstva kultúry SR pri výkone dohľadu nad plnením povinností organizácie kolektívnej správy. Ministerstvu tak bude umožnené vykonať z vlastného podnetu dohľad aj vo vzťahu k tomu, či pri určení výšky odmien v sadzobníku odmien organizácia kolektívnej správy zohľadnila kritériá vymedzené v § 169 ods. 2, ako napríklad rozsah, spôsob, účel a čas použitia predmetu ochrany alebo vyťaženosť ubytovacej kapacity v príslušných zariadeniach.

Výbor NR SR pre kultúru a médiá

**Gestorský výbor odporúča schváliť**

12. V čl. I sa za bod 70 vkladá nový bod 71, ktorý znie:

„71. V § 167 ods. 3 a 4 sa za slová „do členského štátu“ vkladajú slová „alebo do zmluvného štátu“.“.

Nasledujúce body sa primerane prečíslujú.

Terminologické zosúladenie pojmov „členský štát“, „zmluvný štát“ a „tretí štát“.

Výbor NR SR pre kultúru a médiá

**Gestorský výbor odporúča schváliť**

13. V čl. I sa za bod 71 vkladá nový bod 72, ktorý znie:

„72. V § 169 ods. 2 písmeno e) znie:

„e) vyťaženosť ubytovacej kapacity v ubytovacom zariadení alebo v inom zariadení poskytujúcom ubytovanie verejnosti najviac v rozsahu ubytovania, ktoré nie je hradené z verejného zdravotného poistenia alebo iných verejných zdrojov; v prípade ubytovacej kapacity, ktorá je hradená z verejných zdrojov len čiastočne, sa do vyťaženosti ubytovacej kapacity započítava len podiel, ktorý nie je hradený z verejného zdravotného poistenia alebo iných verejných zdrojov,“.“.

Nasledujúce body sa primerane prečíslujú.

Dopĺňa sa kritérium vyťaženosti ubytovacích kapacít v zariadeniach poskytujúcich ubytovanie, ktoré má zohľadňovať pri určení výšky odmien v sadzobníku odmien a v zmluvách podľa § 165 ods. 1 organizácia kolektívnej správy. Predovšetkým sa predmetné kritérium rozširuje aj o ďalšie zariadenia, ktoré poskytujú ubytovanie verejnosti, napr. o zariadenia ústavnej zdravotnej starostlivosti, ktorými sú v zmysle § 7 ods. 4 zákona č. 578/2004 Z. z. o poskytovateľoch zdravotnej starostlivosti aj prírodné liečebné kúpele alebo kúpeľné liečebne. Výška odmien v sadzobníku odmien určená organizáciou kolektívnej správy však musí byť vo vzťahu k týmto ďalším zariadeniam poskytujúcim ubytovanie verejnosti nastavená tak, aby organizácia kolektívnej správy zohľadňovala rozsah ubytovania (počet ubytovacích kapacít), ktoré sú skutočne obsadené, a zároveň plne hradené verejnosťou. Do rozsahu by sa nemali teda započítavať ubytovacie kapacity hradené z verejných zdrojov, napr. v prípade kúpeľných liečební ide o kapacity pre pacientov, za ktorých hradí ubytovanie zdravotná poisťovňa.

V prípade ubytovacej kapacity, ktorá je hradená z verejných zdrojov len čiastočne, organizácia kolektívnej správy zohľadní len podiel vyťaženosti ubytovacej kapacity, ktorý si hradia jednotlivci ako samoplatcovia, t.j. plne sami.

Výbor NR SR pre kultúru a médiá

**Gestorský výbor odporúča schváliť**

14. V čl. I bod 81 § 190b sa vypúšťa odsek 11.

Doterajšie odseky 12 a 13 sa označujú ako odseky 11 a 12.

Vypúšťa sa ustanovenie, ktoré je duplicitné s úpravou v čl. I bod 69 § 165 ods. 11.

Ústavnoprávny výboru NR SR

Výbor NR SR pre kultúru a médiá

**Gestorský výbor odporúča schváliť**

**K Čl. II.**

15. V čl. II sa slová „1. marca“ nahrádzajú slovami „25. marca “.

Vzhľadom na priebeh legislatívneho procesu a potreby zabezpečenia dostatočnej legisvakančnej lehoty pre adresátov tejto právnej normy na riadne oboznámenie sa s jej obsahom sa primerane posúva navrhovaná účinnosť zákona.

Výbor NR SR pre kultúru a médiá

**Gestorský výbor odporúča schváliť**

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky uvedený návrh zákona (tlač 761) **schváliť**.

O pozmeňujúcich a doplňujúcich návrhoch uvedených v  IV. časti tejto spoločnej správy gestorský výbor odporúča hlasovať:

spoločne o bodoch **1 až 15** s odporúčaním **schváliť.**

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá č. 151 z 1. februára 2022.

Gestorský výbor určil poslankyňu **Moniku Kozelovú** za spoločnú spravodajkyňu výborov a poveril ju, aby na schôdzi Národnej rady Slovenskej republiky informovala o výsledku rokovania výborov.

Bratislava 1. februára 2022

**Kristián Čekovský, v. r.**

predseda

Výboru Národnej rady Slovenskej republiky pre kultúru a médiá